**Prof. Jaroslav Husár**

**Ako sme hospodárili?**

Možno viacero čitateľov si prečítalo článok p. Ryníka v SME (23/10) s názvom: „**Sme prestarnutí a závislí od Ruska. The Economist nás poslal na chvost Európy.**Slovensko výrazne ekonomicky zaostáva“. V ňom autor píše, pre mňa smutný fakt, že „*Kým pred necelými dvoma dekádami bolo Slovensko označované zahraničnými ekonomickými médiami za****stredoeurópskeho tigra****, dnes sa v správach buď nezjavuje vôbec, alebo už nie medzi premiantmi, ale na****konci pelotónu****. Keďže ekonomické reformy sú behom na dlhé trate, týždenník The Economist vytvoril rebríček krajín EÚ podľa ich pripravenosti na blížiace sa problémy v európskej ekonomike.*

*Slovensko, žiaľ,****zaostáva****takmer vo všetky piatich indikátoroch. Novinári sledovali infláciu, zadlženie, demografiu, dekarbonizáciu a pripravenosť na odstrihnutie sa od závislosti od obchodu s totalitnými krajinami. To, že Slovensko, ale aj Európu****čakajú ťažké časy****, naznačujú dáta Európskej komisie, ktorá predpovedá rast ekonomiky EÚ v tomto roku len o 0,8 percenta a v budúcom roku len o 1,4 percenta. Nie je to síce ešte recesia, ale jednoznačne stagnácia. Inflácia síce má klesať, ale ani v budúcom roku nedosiahne dvojpercentný cieľ Európskej centrálnej banky*“.

 Ako ekonóm**sa musím spýtať otázku, kto** to spôsobil, kto *nevedel riadiť ekonomiku*? Nemal by *niesť zodpovednosť*? Nestačí brať veľké platy. *Treba vedieť ekonómiu*. Ekonomická veda už hlboko prenikla do fungovania ekonomíky(ík). Mám knihu **Aj ekonómia je** **veda**, v ktorej rozoberám aj to, že číslo HDP *nemá význam*. **Potrebujeme novú mieru.**Musím však hlbšie, odbornejšie pripomenúť čitateľovi dianie po roku 1992, o ktorom píšem vo vedeckých článkoch a knihách. Musím sa oprieť o čísla. Bez nich by úvaha nebola presvedčivá.

V roku 1994 pripravila NBS materiál na rokovanie NR SR a to *Správu o menovom vývoji v SR za rok 1993*. Hneď v prvej časti sa uvádza vývoj inflácie. Dozvieme sa, že úroveň spotrebiteľských cien sa v roku 1993 **zvýšila**o 25,1 %. Najväčší nárast bol v prvom štvrťroku a to o 11,8 %. Zdôvodnila to tým, že to bol zavedený nový systém daní a ako druhý faktor uvádza osamostatnenie SR s následnou *menovou odlukou.* V posledných 3 štvrťrokoch mala na infláciu pôsobiť aj uskutočnená devalvácia, úprava DPH a vývoj v poľnohospodárstve. Nebudem rozoberať odbornejšie problém peňazí, masy peňazí.

 Článok v SME si **neuvedomil nerovnováhy** ekonomiky. No a čo? Musíme poznať *vzťahy* a *pojmy*ekonómie, jej *poznatky*! Tie nám pomáhajú urobiť prienik do ekonomickej reality. V oblasti *ekonomických rovnováh* iste nebol potrebný ďalší výskum. Postačovali poznatky Marxa, Keynesa a *slovenských ekonómov*. My sme tieto poznatky nevyužili. Umožňujú zasiahnuť v *skorej****fáze***prejavu nerovnováhy. Musíme ju však **identifikovať**(Ivan Mikloš poznal iba dve nerovnováhy) medzi *ktorými* makroekonomickými veličinami sa prejavuje.

 Vlády SR po roku 1992, teda po vzniku SR, koncentrovali svoj záujem hlavne na domáce problémy, ktoré však boli aj dôsledkom *neakceptovania* poznatkov ekonómie.  V roku 1995, „pôsobivom roku 1995“ (očaril autora v SME) narástol HDP o 6,9 % a prognostici uvažovali s analogickým vývojom. Po roku 1996 **vláda** videla na báze údajov svoje hospodárske úspechy. Hovorila o tom, že pre našu ekonomiku je vlastná kombinácia *vysokej miery rastu HDP* a relatívne *nízkej*, *stabilnej inflácie*. Presviedčala nás, že v prechodnom období patríme medzi **najúspešnejšie krajiny**, čo bola v SME asi autorovou indíciou. Akosi podobne to hodnotilo aj OECD.

Ekonómovia však nehodnotili stav *nerovnováhy ekonomiky SR*. Nielenže ju nehodnotili, ale bola akceptovaná teória (I. Mikloša), že v ekonomike sú iba *dve nerovnováhy*. Dobre však vieme, že v **každom** odvetví môže byť nerovnováha. Ak by bolo 40 odvetví, v ekonomike môže byť 40 nerovnováh. **Vládu tešil** aj rast vývozu z obdobia rokov 1994-95.

Iba málokto si uvedomoval, že sa mení *štruktúra slovenskej ekonomiky* a že vývozný sortiment Slovenska je *veľmi úzky*. Zabudlo sa, že vývoz je citlivý na *cykly dopytu vo svete*, alebo aspoň v Európe. Totiž spomalenie vývozu postihlo aj ČR, s ktorou sme boli hospodársky zviazaní a sám som nástrahy dovozu a vývozu analyzoval v matematickom modeli, ktorý som aj v článku aj v skriptách publikoval.

Mojou životnou filozofiou, ako ekonóma,  je **dôkladne** aplikovať ekonomické vedy. Žiaľ, na Slovensku bola **zvrátená jej aplikácia**.

 Najbezprostrednejším príznakom vynárajúcich sa nerovnováh v SR v roku 1996 bolo veľké zhoršenie ***bežného účtu*** platobnej bilancie (nehovoriac o problémoch konštrukcie platobnej bilancie). V roku 1994-95 bol bežný účet prebytkový, ale v roku 1996 už bol v deficite a to vo výške 11,2 % HDP. V roku 1996 NBS sprísnila **úverovú politiku** a v dôsledku toho sa úrokové sadzby na peňažnom trhu koncom roka 1996 vyšplhali na 15 %, ktoré boli predtým pod 10 %. Vládni ekonómovia a vláda si to asi uvedomili a rozhodli sa znížiť dovoz. Rast dovozu skutočne poklesol z 30 % v roku 1996 na 1,2 % v roku 1997. Došlo totiž k poklesu dovozu *osobných áut* v hodnote cca 9 miliárd Sk (1,5 %HDP) oproti nárastu 17 miliárd v roku 1996.

Čitateľ už iste zabudol, ale bol to dôsledok znovuzavedenia *dovozných ciel* (boli zrušené v roku 1996). Hoc som začal príliš uvažovať v číslach, ospravedlňujem sa, ale roky 1996/97 boli vážne pre ekonomiku SR, a tak som sa rozhodol *oprieť aj o* čísla. V máji 1997 sa zaviedol systém *dovozných colných depozitov* a v júli nasledovalo  opätovné zavedenie 7-percentnej dovoznej prirážky. Tým to však nekončilo. Sprísnili sa požiadavky na „certifikáty kvality“ dovozov. Z Ruska boli privezené lietadlá v rámci deblokácie ruského dlhu voči Slovensku – zvýšenie dovozu o 8,7 miliardy Sk (1,5 % HDP).  V roku 1997 však poklesli aj svetové ceny ropy, čo nás tiež ovplyvnilo.

Významným nerovnovážnym faktorom bolo aj to, že slovenská koruna sa  v máji 1997 dostala pod špekulatívny tlak, najmä bezprostredne po kríze s výmenným kurzom v ČR. Ozaj bol teda ***deficit bežného účtu*** veľkým problémom, a tak sme si museli klásť otázky *dokedy* sa to musí zmeniť. Našim veľkým problémom bolo aj to, že sa veľa investovalo a nevyužívali sa kapacity, ktoré sme mali (výroba skla, poľnohospodárstvo), čo bolo náročné. Výdavky na investície v ukazovateli HDP dosiahli podiel 38 %.

 Nemožno si nevšimnúť, že po roku 1994 sa **významne zvýšila nezamestnanosť**, ďalšia nerovnováha vo významnom faktore ekonomiky. V roku 1996 bola vyššia o 100 000 ako v roku 1994. Treba povedať, že v roku 1996 bola ročná inflácia 7,6 %. V roku 1998 sa miera inflácie pre komodity s regulovanými cenami dostala pod túto hranicu, ale iba dočasne. Inflácia v tomto období dosiahla aj úroveň 15 %. Ekonomika SR teda zápasila s dvomi obludami – *infláciou a nezamestnanosťou*. Tento problém dobre pozná ekonomická teória.

Aj **preto nás čakajú ťažké časy**? Dnes nás aj manipulujú.

Problém, ktorý mňa trápil bol ten, že sa do nášho ekonomického vývoja začala miešať OECD. Nevidela náš ekonomický výhľad dobre. A tak v *Hospodárskom prehľade OECD* z roku 1999 nájdeme takéto tvrdenie: „*Zjavne vzostupná ekonomika Slovenska v niekoľkých posledných rokoch bola vlastne na neudržateľnej ceste*“. Problém videli v tom, že vraj nám rástol *domáci dopyt* (?) a hlavne výdavky na investície (?). Problémom bol iste už spomínaný *bežný účet* a aj *fiskálny deficit*. Ale neraz som o tom písal a prednášal. Viaceré *európske krajiny*v roku 1994 boli na tom horšie, hlavne Grécko, ktoré malo fiškálny deficit 14 % HDP.

Máme **ekonomiku na Slovensku**, nie **slovenskú ekonomiku**, ako hovorí Ing. P. Zajac-Vanka.

 **Záver**

Autor v SME v spomenutom nadpise konštatoval, že: „*Slovensko výrazne ekonomicky zaostáva*“. Pre ekonóma nič prekvapivé. **Neaplikovali sme hlboké poznatky ekonomických vied**. Nevyriešili sme **zásadný ekonomický problém,** a to problém *výroby,*(a predovšetkým)***distribúcie****a akumulácie****outputu*** v súčasnom inštitucionálnom rámci. Nespoliehajme sa na hodnotenia **iných**, hoc je to OECD, či The Economist.**Aj my vieme ekonómiu!**

**Prof. Jaroslav Husár**

Bratislava, 24. októbra 2023